‘เวิลด์ลีส’ปักธงไมโครไฟแนนซ์ ให้กู้รายละหมื่น
เวิลด์ลีส เครือซีไอเอ็มบี เครื่องร้อนเล็งปล่อยกู้ไมโครไฟแนนซ์ ให้รายละไม่เกินหมื่นบาท ต่อยอดลูกค้าหลัก
7 ส.ค. 2555

เวิลด์ลีส เครือซีไอเอ็มบี เครื่องร้อนเล็งปล่อยกู้ไมโครไฟแนนซ์ ให้รายละไม่เกินหมื่นบาท ต่อยอดลูกค้าหลัก
นายทวีพล เจริญกิตติคุณไพศาล กรรมการผู้จัดการ บริษัท เวิลด์ลีส ผู้ให้บริการสินเชื่อรถจักรยานยนต์ เปิดเผยว่า บริษัทมีแผนที่จะทำธุรกิจไมโครไฟแนนซ์หรือสินเชื่อรายย่อย ที่ให้วงเงินกู้รายละไม่เกิน 1 หมื่นบาท โดยจับกลุ่มฐานลูกค้าที่ต้องการประกอบอาชีพอิสระ เช่น ค้าขาย แต่ยังไม่มีหลักทรัพย์มาค้ำประกันเพียงพอเป็นหลัก ซึ่งอนาคตก็สามารถต่อยอดไปยังสินเชื่อประเภทอื่นได้อีก เนื่องจากปัจจุบันฐานลูกค้าหลักของบริษัทประกอบอาชีพอิสระถึง 70% ส่วนอีก 30% ถึงมีรายได้ประจำ 
อย่างไรก็ตาม เนื่องจากบริษัท เวิลด์ลีส อยู่ในเครือธนาคาร ซีไอเอ็มบี ไทย จึงต้องได้รับความเห็นชอบจากธนาคารแห่งประเทศไทย (ธปท.) 
สำหรับผลการดำเนินงานในช่วงครึ่งปีแรก บริษัทสามารถปล่อยสินเชื่อเช่าซื้อรถจักรยานยนต์ไปได้ 1,400 ล้านบาท เติบโต 35% สูงกว่าเป้าที่ตั้งไว้ 5% เมื่อเทียบกับปีที่ผ่านมา และมีกำไร 30 ล้านบาท คาดว่าเมื่อถึงสิ้นปีนี้จะปล่อยสินเชื่อได้ 3,000 ล้านบาท และมีกำไร 100 ล้านบาท 
ปัจจุบันมีสินเชื่อคงค้างอยู่ที่ 3,000 ล้านบาท และพยายามลดหนี้ที่ไม่ก่อให้เกิดรายได้ให้เหลือประมาณ 3-4% จากที่มีอยู่ 5% ขณะที่มีลูกค้ามายื่นขอสินเชื่อเดือนละ 6,000-7,000 ราย มียอดอนุมัติสินเชื่อเฉลี่ย 70% หรือเดือนละ 200-250 ล้านบาท โดยเป็นการยื่นขอกู้ผ่านพนักงานสินเชื่อ 60% และยื่นผ่านเครื่อง 40% แต่คาดว่า ภายในสิ้นปีนี้สัดส่วนจะเท่ากันอย่างละ 50% ซึ่งคาดว่าจะมีฐานลูกค้าเพิ่มเป็น 1 แสนราย จากปัจจุบันอยู่ที่ 7 หมื่นราย